### 13.    Beslutning om procedure for oprettelse af 0. klasser

**Åbent**

Sagsnr.: 326-2015-70230       J.nr.: 17.01.00            Dokumentnr.:
326-2015-405027

**Sagstype**

Beslutning.

**Resume og sagens baggrund**

Børn- og Familieudvalget vurderer fra år til år, om der skal
gives dispensation til oprettelse af 0. klasser, hvis der er færre end ti
elever. Der lægges op til to modeller for, hvordan denne praksis kan håndteres
i fremtiden. Herunder både om proceduren for oprettelse af 0. klasser og om
ressourcetildelingen. Formålet er at give skoler og forældre en større vished
om proceduren, og hvorvidt de har eller ikke har et tilbud om 0. klasse på
skolen i de kommende år.

**Indstillinger**

Direktøren indstiller, at der vælges en model.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Kommunalbestyrelsen har tilbage i 2007 besluttet, at
minimumsgrænsen for oprettelse af 0. klasse er 10 elever. De år, hvor der har
været skoler med under 10 elever indskrevet i 0. klasse, har Børn- og
Familieudvalget løbende vurderet, om der skulle gives dispensation til oprettelse
af 0. klasser. På Kommunalbestyrelsesmødet i marts 2015 blev det besluttet, at
0. klasser med mindre end 10 elever oprettes med en klassetildeling af 75 % af
den almindelige klassetildeling for det indeværende år.  Det blev samtidig
besluttet, at praksis omkring skoleindskrivning og dispensationen skulle
drøftes med henblik på at finde en fast model for, hvornår der oprettes 0.
klasser og den økonomiske tildeling i den forbindelse.

Med udgangspunkt i de tidligere drøftelser lægges derfor op
til to modeller for oprettelsen af 0. klasser samt en variation under hver
model i forhold til ressourcetildelingen.

*Præsentation af modeller*

Model 1 - Løbende politisk vurdering

Den første model er en bevarelse af den nuværende praksis.
Det vil sige, at udvalget hvert år ved skoleindskrivningen vurderer, om der
skal gives dispensation til oprettelsen, hvis klassen er under 10 elever.
Fordelen ved denne model er, at udvalget løbende kan vurdere den enkelte sag ud
fra forskellige hensyn. Ulempen er, at det medfører en vis usikkerhed for de
skoler og forældre, der har færre end 10 elever indskrevet til 0. klasse.

Denne model kan varieres således, at det besluttes, om der
skal være fuld ressourcetildeling eller en ressourcetildeling på 75 % af den
almindelige tildeling til klasse.

Det skal bemærkes, at en klassetildeling på 75 % kan gøre
det vanskeligt for skolen at drifte klassen. Det skyldes særligt, at klasserne
uanset antal elever vil have samme udgift til undervisning og pædagogisk
personale.

Model 2 - Fremadrettet fast praksis

Model 2 lægger op til, at der i fremtiden kan oprettes 0.
klasser med under 10 elever, og at klassen tildeles fuld ressource på linje med
de andre klasser. Altså vil klasser under 10 elever ikke længere skulle
vurderes af udvalget.

Fordelen ved denne model er, at den medfører stor sikkerhed
for skole og forældre. Ulempen er umiddelbart, at der kan blive tale om meget
små klasser, hvilket kan forventes at have en betydning for klassedynamikken og
de sociale og personlige muligheder i forhold til det enkelte barn.

Ligesom model 1 kan denne model varieres således, at det
besluttes, om der skal være fuld ressourcetildeling eller en ressourcetildeling
på 75 % af den almindelige tildeling til klasse.

Igen skal det bemærkes, at en klassetildeling på 75 % kan
gøre det vanskeligt for skolen at drifte klassen. Det skyldes særligt, at
klasserne uanset antal elever vil have samme udgift til undervisning og
pædagogisk personale.

*Tidligere beslutninger i forhold til dispensation*

Nedenfor ses de tidligere dispensationssager, som udvalget
har behandlet siden 2011.

2015: Anbefalet dispensation til [adresse] og [adresse] med
75 % tildeling.

2014: Ingen ansøgninger om dispensation med almindelig
tildeling.

2013: Anbefalet dispensation til [adresse] og [adresse] med
almindelig tildeling.

2012: Anbefalet dispensation til [adresse] med almindelig
tildeling.

2011: Anbefalet dispensation til [adresse] og [adresse] med
almindelig tildeling.

**Økonomiske konsekvenser**

Forslaget holdes inden for rammen af den samlede økonomiske
tildeling til skolerne.

Forskellen i den økonomiske tildeling ved en tildeling på 75
% i stedet for 100 % udgjorde for [adresse] og [adresse] mellem
120.000 - 130.000 kr. i skoleåret 2015/16.

**Børn- og Familieudvalgets møde
den 11. januar 2016:**

Udvalget anbefaler model 2 med en tildeling på 75 procent
ved klassestørrelser mellem 6 og 9 elever. Ved 5 elever eller derunder oprettes
der ikke en klasse eller tildeles ressourcer. Udvalget ønsker fortsat at
invitere til dialog med de skoler, hvor der er under 10 elever indskrevet til
skolestart.

**Økonomiudvalgets møde den 18.
januar 2016:**

Anbefales.

Gunnar Laursen og Irma Nielsen (O) tager forbehold.